Frank Alforque

Si Frank S. Alforque, natawo sa Oktubre 10, 1940 sa Valencia, Carcar, Sugbo, usa ka dedikadong magsusulat ug lunsayng dumadapig sa pagpalambo sa pinulongang Sinugboanong Binisaya. Siya ang tagtukod sa sanga sa BATHALAD sa “Yuta sa Saad” nga mao ang BATHALAD-Mindanao.

Personal nga impormasyon
Si Frank naminyo kang Rosalinda E. Baquiano ug gitugahan og lima ka anak nga pulos babaye. Nakatapos siya sa kurso nga BSC sa Unibersidad sa Kabisay-an.

Sa karera sa panulat
Nagsugod sa pagpanulat si Frank sa panuigong 17 ug maoy giuna ang balak dayon ang mugbong drama ug misulay sa sugilanon, artikulo ug gumalaysay nga ngapatik sa Lungsoranon, Bisaya Magasin, Alimyon, Silaw, Bag-ong Suga, Salaysayon, ubp.

Usa siya sa tagtukog, magtatambag sa kapangulohan, ug maglilindog sa sinemanang mantalaang Mantabunon (mantalaang tabunon nga gipatik didto sa Dakbayan sa Surigao niadtong 1983-86). Tagmantala usab ug labawng editor sa binulang mantalaan, Ang Parola sa Nasipit, Agusan del Norte gikan sa 1986-90.

Mihimog pagpanudlo unsaon pagsulat ang balak ngadto sa nagkalainlaing magsusulat sa Mindanao pinaagi sa linawas ug sa kahanginan ubos sa estasyon DXRS sa Dakbayan sa Surigao sa mga tuig 1984-85. May tulumanon pa gayod siya sa radyo nga giulohan og Mga Balak Ug Awit Sa Bathalad sa DXJM sa Dakbayan sa Butuan (1991-92).

Sakop usab siya sa LUDABI diin napili siyang distrito gobernador alang sa Mindanao sukad sa 1984 hangtod sa 1987 ug nahimong nasodnong pamuno sa maong kapunongan sa 1988-90. Sakop siya sa Knights of Columbus, Rotary Club ug Catholic Faith Defender.

Sales manager siya sa Cebu Oxygen & Acetylene Co., Inc. sa sanga niini sa Kauswagan, Dakbayan sa Cagayan de Oro. Taudtaod siyang nalaygay sa estrok nga maoy inanayng mikutlo sa iyang kinabuhi.

Mga Pilipinong magsusulat
Mga magsusulat sa Sinugboanon
Mga Sugboanon